text: Historisk ordre til Mærsk 
  15 juni 2012 kl. 09.28
  Mærsk i Sønderjylland har fået en kæmpeordre.
  Maersk Container Industry i Tinglev har fået en ordre på over 300 millioner kr. Det er den største enkeltordre nogensinde.
  Ordren er på 3000 integrerede kølecontainere. De er kendetegnet ved, at komponenterne til kølemaskinen er bygget ind i selve containerboksen, frem for at kølemaskinen er boltet fast på containeren.
  - Vi er ene om at kunne bygge dette design. For kunderne betyder det både vægt- og energibesparelser og mere plads til lasten, siger Søren Leth Johannsen, kommerciel direktør i Maersk Container Industry i Tinglev.
  